Le clamin catastrofe, tragjedie, disastri. A cincuante agns di chê sere dal 1963 no si cjatin ancjemò lis peraulis justis par definî ce che al è sucedût tal Vaiont. Un cjanâl strent, cun carateristichis gjeologjichis particolârs dulà che e je stade fate une dighe grandonone e si à creât un lâc artificiâl. Un slac colossâl e une masse di tiere e di aghe che e scjavace chê dighe, che e cope doimil personis e che e scancele paîs, cjamps, boscs, storiis e int. Il svindic de nature cuintri de arogance dal om o il risultât stes de onipotence dai oms che a àn chê di vuadagnâ cence cjalâ nuie e nissun? Par sigûr no il câs.
A son passâts cincuante agns e chê feride e je ancjemò vierte. In chescj dîs, l’inovâl ‘taront’ al stice plui di une riflession in cont di ce che al è sucedût e al varès di fâ pensâ parsore ancje di ce che al sarès miôr che nol sucedi ancjemò. Nus somee impuartant ancje a nô di pensâi parsore, par plui motîfs e no dome parcè che al è alc che al è sucedût intune part di un toc di Europe e di Mont che si clame Friûl (cun di plui i siei efiets a àn tocjât a fuart ancje Longarone e chê part dal cjanâl de Plâf…).
Par chest o segnalìn alc in cont di cheste cuistion, a tacâ di chel lavôr fat agns indaûr di Marco Paolini e Gabriele Vacis, che si pues viodilu achì.
In rêt si cjatin ancje diviers sîts di informazion e documentazion. Par esempli: www.fondazionevajont.org e www.vajont.net.
Une ocasion di riflession e je ancje chê proponude achì.
Nol è l’unic acjadiment che al fâs vignî i sgrisui, che al fâs vaî, che al fâs pensâ.
A nd è almancul un ogni dì. Un altri esempli – e ancje chest nol è par sigûr fi dal câs – al è chel di Lampedusa. La robe nus interesse parcè che e tocje argoments che par nô a son impuartantons: lis migrazions e la Europe. Di un ciert pont di viste, almancul daûr des reazion che si son vudis ator pal Stât talian, chê tragjedie e segne un svolt, un cambiament, cemût che al ven marcât ancje achì. Viodarìn.
Nus plâs segnalâ un pâr di coments sul argoment: un furlan e un sart.
Un altri argoment di atualitât, tai dîs passâts in Friûl, al tocje lis imprecisions – clamìnlis cussì – che si cjatin su cierts libris di scuele, in cont propit dal Friûl, de sô storie, dal so teritori e des sôs lenghis (e in particolâr di chê furlane). Erôrs e falopis che a palesin une cierte tindince a fâ lis robis cence badâi masse (che e sedi une dighe, che e sedi une leç o che al sedi un libri al è compagn) e che a son dome la ponte di un iceberg di un percors (di un progjet?) di dineament, di alienazion e di mistificazion, cemût che al ven sclarît achì e achì.
In chest câs – almancul in cont dal Soave tant che vin furlan – al sarès ancje ce ridi. Par sigûr, in gjenerâl, al è ce pensâi parsore.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn